
Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētājs Edgars Puriņš
Komisijas locekļi Andrejs Vanags kā patērētāju interešu pārstāvis un Inga Kursīte kā komersantu interešu pārstāvis izskatīja strīdu starp patērētāju un sabiedrību saistībā ar preces BetaFPV Cetus Lite FPV Kit (drons un FPV brilles) neatbilstību līguma noteikumiem un patērētāja atteikuma tiesību izmantošanu.

No lietas materiāliem izriet, ka patērētājs 2026. gada 14. janvārī sabiedrības interneta veikalā iegādājās dronu komplektu par kopējo summu 136,99 EUR, ar piegādi uz pakomātu. Patērētājs norādīja, ka pēc iepakojuma atvēršanas vizuāli konstatējis, ka prece ir kārtībā, taču, ieslēdzot ierīci, FPV brilles nedarbojušās. Patērētājs 2026. gada 29. janvārī izmantoja atteikuma tiesības un nosūtīja preci atpakaļ sabiedrībai, ievērojot Patērētāju tiesību aizsardzības likuma 12. panta prasības. Patērētājs norādīja, ka pirms nosūtīšanas preci nofotografējis, un, ka drons bijis bez bojājumiem.

Sabiedrība, saņemot preci, informēja patērētāju, ka preces pārbaudes laikā konstatēti būtiski mehāniski bojājumi drona konstrukcijā – viena kājiņa pilnībā pārlūzusi, otrai konstatēts daļējs nolūzums, kā arī FPV brillēm konstatētas lietojuma pēdas. Sabiedrība norādīja, ka šādi bojājumi nepārprotami liecina par mehānisku iedarbību, kas pārsniedz preces pārbaudes apjomu atteikuma tiesību ietvaros, un atteica pirkuma maksas atmaksu. Sabiedrība uzsvēra, ka nenes atbildību par preces stāvokli transportēšanas laikā, un norādīja, ka nolauztās detaļas daļa iepakojumā nav bijusi, kas, sabiedrības ieskatā, izslēdz bojājumu rašanos piegādes procesā. Sabiedrība norādīja, ka prece patērētājam nosūtīta atpakaļ pēc viņa lūguma, un, ka preces vērtības samazinājums ir 100%.

Patērētājs savukārt norādīja, ka prece pirms nosūtīšanas bijusi nebojāta, ka sabiedrības konstatētie defekti nav radušies viņa rīcības rezultātā, un pauda aizdomas par iespējamu manipulāciju ar preci sabiedrības pusē. Patērētājs uzsvēra, ka atteikuma tiesības izmantotas korekti, un, ka sabiedrības atteikums atmaksāt pirkuma maksu ir nepamatots.

Komisija, izvērtējot lietā esošos apstākļus, secina, ka starp pusēm ir noslēgts distances līgums, uz kuru attiecināmas Patērētāju tiesību aizsardzības likuma 12. panta normas par atteikuma tiesībām. Patērētājam ir tiesības 14 dienu laikā atteikties no līguma, atgriežot preci, un sabiedrībai ir pienākums atmaksāt pirkuma maksu, izņemot gadījumus, kad prece ir lietota vairāk, nekā nepieciešams tās īpašību un darbības pārbaudei, un radies preces vērtības samazinājums, par kuru patērētājs ir atbildīgs.

Komisija uz lietas izskatīšanas brīdi ir saņēmusi informāciju no patērētājas, ka preci ir turpināts lietot un drons ir pazudis.

Komisija norāda, ka gan atteikuma tiesību izmantošanai, gan strīda izskatīšanai par atteikuma tiesību izmantošanu, ir nepieciešams viens būtisks priekšnoteikums – ir jābūt precei, ko atgriezt atteikuma tiesību izmantošanas gadījumā. Ņemot vērā, ka patērētājai nav vairs preces, par kuras atteikuma tiesību izmantošanu komisija varētu lemt, komisija secina, ka preces neesamības gadījumā patērētājas prasība par atteikuma tiesību izmantošanu un naudas atmaksu par preci ir noraidāma. 

Papildus, attiecībā par strīdu par preces neatbilstību līguma noteikumiem (par bojājumiem drona konstrukcijā), Komisija konstatē, ka patērētājas fotogrāfijā redzamais drons (bez bojājumiem) nav tas pats drons (nav EC marķējuma), kas redzams sabiedrības uzņemtajās tā drona fotogrāfijās, ko sabiedrība saņēma no patērētājas (ir EC marķējums). Tas liecina par apzinātu Komisijas maldināšanu un negodprātīgu, nelabticīgu savu tiesību izmantošanu no patērētājas puses.
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu, 26.12 panta pirmo, pirmo2 un trešo daļu, 
nolemj:

noraidīt patērētājas prasību. 
Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.

